PATVIRTINTA

Trakų r. Aukštadvario

vidurinės mokyklos

direktoriaus 2013 m. rugpjūčio 30 d.

įsakymu Nr. 1.3-108

**TRAKŲ R. AUKŠTADVARIO VIDURINĖS MOKYKLOS**

**DIREKTORIAUS, PAVADUOTOJO UGDYMUI, MOKYTOJŲ IR PAGALBOS MOKINIUI SPECIALISTŲ KVALIFIKACIJOS TOBULINIMO TVARKA**

**I. BENDROSIOS NUOSTATOS**

1. Trakų r. Aukštadvario vidurinės mokyklos direktoriaus, pavaduotojo ugdymui, mokytojų, pagalbos mokiniui specialistų kvalifikacijos tobulinimo tvarka (toliau vadinama – Tvarka) reglamentuoja mokyklos vadovo,  pavaduotojo ugdymui, mokytojų, pagalbos mokiniui specialistų kvalifikacijos tobulinimo tikslus, uždavinius, būdus, formas, organizavimą bei finansavimą.

2. Tvarka parengta vadovaujantis LR švietimo ir mokslo ministro 2007 m. kovo 29 d. įsakymu ISAK-556 „Dėl valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatų patvirtinimo“.

3. Tvarkoje naudojamos sąvokos:

**Akademinė valanda**– 45 minučių laiko trukmė.

**Edukacinė išvyka** – išvyka, kurios metu vykdoma kvalifikacijos tobulinimo programa ir įgyjamos, plėtojamos kompetencijos.

**Konferencija** – teorinis diskusinis susirinkimas, pasitarimas, trunkantis ne mažiau kaip 6 akademines valandas, vykdomas pagal programą.

**Kvalifikacijos tobulinimas** – neformalusis švietimas ir savišvieta, kuriais siekiama įgyti, plėtoti profesinei veiklai reikalingas kompetencijas.

**Kvalifikacijos tobulinimo institucija** – švietimo įstaiga ar kitas švietimo teikėjas, turintis teisę vykdyti valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimą.

**Kvalifikacijos tobulinimo programa** – kompetencijų plėtojimo planas ir jo realizavimo aprašas, kuriame nusakyti mokymo(si) tikslai, uždaviniai, formos, turinys, įgyvendinimo nuoseklumas, trukmė, numatyti mokymo(si) metodai ir priemonės, plėtojamos, įgyjamos kompetencijos ir jų vertinimas. Kvalifikacijos tobulinimo programa gali būti sudaryta iš vieno ar kelių mokymo modulių.

**Kvalifikacijos tobulinimo renginys** – veikla pagal kvalifikacijos tobulinimo programą.

**Kursai** – Švietimo ir mokslo ministro nustatytas privalomas kvalifikacijos tobulinimo renginys.

**Mokymo modulis** – tam tikros kvalifikacijos įgijimo arba kvalifikacijos tobulinimo programos autonominė dalis, kuriai būdingi savarankiški tikslai, turinys, apimtis, mokymo(si) metodai bei vertinimas.

**Seminaras** – dėstytojo, lektoriaus vadovaujama interaktyvi dalyviųsąveika pagal kvalifikacijos tobulinimo programą.

**Stažuotė** – veikla, vykdoma pagal kvalifikacijos tobulinimo programą, kuria siekiama įgyti ar plėtoti praktinės veiklos kompetencijas, įgyti praktinės patirties.

**II. KVALIFIKACIJOS TOBULINIMO TIKSLAS IR UŽDAVINIAI**

4. Kvalifikacijos tobulinimo tikslas – sudaryti sąlygas ir skatinti mokyklos direktorių, jo pavaduotoją ugdymui, mokytojus, pagalbos mokiniui specialistus įgyti ir plėtoti savo kompetencijas siekiant užtikrinti aukštą švietimo kokybę.

5. Kvalifikacijos tobulinimo uždaviniai:

5.1. tenkinant mokyklos direktoriaus, jo pavaduotojo ugdymui, mokytojų, pagalbos mokiniui specialistų kvalifikacijos tobulinimo poreikius gauti kokybiškas kvalifikacijos tobulinimo paslaugas, sudaryti sąlygas dalyvauti kvalifikacijos tobulinimo renginiuose;

5.2. skatinti, kad mokyklos direktorius, jo pavaduotojas ugdymui, mokytojai, pagalbos mokiniui specialistai kvalifikacijos tobulinimo renginiuose įgytas žinias ir gebėjimus aktyviai taikytų savo praktinėje veikloje, ir didinti jų atsakomybę už ugdymo kokybę;

5.3. plėtoti profesinį bendradarbiavimą ir gerosios darbo patirties sklaidą;

5.4. racionaliai naudoti kvalifikacijai tobulinti skirtas lėšas.

**III. KVALIFIKACIJOS TOBULINIMO FORMOS, BŪDAI IR ORGANIZAVIMAS**

6. Mokykla sudaro sąlygas kiekvienam mokytojui, pagalbos mokiniui specialistui,    mokyklos direktoriui ir jo pavaduotojui,  pasinaudoti teise ne mažiau kaip 5 dienas per metus dalyvauti kvalifikacijos tobulinimo renginiuose.

7. Vienos kvalifikacijos tobulinimo dienos trukmę atitinka kvalifikacijos tobulinimo renginių 6 akademinių valandų trukmė.

8. Kvalifikacijos tobulinimo formos: kursai, seminaras, konferencija, stažuotė, edukacinė išvyka ir t.t.

9. Kvalifikacijos tobulinimas  planuojamas ir vykdomas dviem kryptimis:

9.1. Bendras kvalifikacijos tobulinimas siejamas su mokyklos tikslų ir uždavinių įgyvendinimu.

9.2. Individualus mokytojo kvalifikacijos tobulinimas  siejamas su atestacijos rekomendacijoms, dalyko specifika, savęs tobulinimo programa.

10. Pavaduotojas ugdymui kiekvienų mokslo metų pabaigoje atlieka kvalifikacijos tobulinimo poreikių tyrimą ir parengia metinį kvalifikacijos tobulinimo planą.

10.1. Pagal kvalifikacijos tobulinimo planą mokykloje rengiami 1-2 bendri seminarai, aktualūs daugumai mokytojų.

11. Mokytojai, pagalbos mokiniui specialistai birželio, rugpjūčio mėnesį  rengia individualius kvalifikacijos tobulinimo planus  metams, juos aptaria metodinėse grupėse ir metodinės grupės pirmininkas suderina su  kuruojančiu vadovu. Planuojama tokiu principu: į tos pačios programos seminarą vyksta 1-2 mokytojai (jei seminaras komandinis – mokytojų komanda ir vadovas).

12. Mokyklos direktorius, jo pavaduotojas ugdymui,   rengia individualius kvalifikacijos tobulinimo planus kitiems metams, juos aptaria ir suderina direkcijos posėdyje.

13. Pavaduotojas ugdymui, , mokytojai, pagalbos mokiniui specialistai, pageidaujantys dalyvauti kvalifikacijos tobulinimo renginiuose, privalo ne vėliau kaip prieš 5 dienas iki renginio pradžios pateikti prašymą mokyklos direktoriui ir nurodyti renginio pavadinimą, vietą, trukmę bei apmokėjimo būdą (pagal sąskaitą-faktūrą, grynais pinigais, naudosis asmeninėmis ar mokinio krepšelio lėšomis, kitų fondų lėšomis), nurodyti renginio metu jį pavaduosiančių mokytojų sutikimus.

PASTABA: jei pavaduotojas ugdymui, mokytojai, pagalbos mokiniui specialistai yra pakankamai kėlę kvalifikaciją (žr. 6 punktą), tuomet apie jo dalyvavimą kvalifikaciniame renginyje sprendžia mokyklos administracija.

14. Mokyklos raštinės vedėja parengia leidimo vykti į seminarą įsakymą.

15. Pavaduotojas ugdymui, mokytojai, pagalbos mokiniui specialistai grįžę iš kvalifikacijos tobulinimo renginio, pateikia:

15.1. mokyklos raštinės vedėjai - kvalifikacinio renginio sąskaitą, kelionės išlaidų dokumentus per 2 dienas;

15.2. pavaduotojui - kvalifikacijos tobulinimo renginio pažymėjimo kopiją (kvalifikacijos tobulinimo renginio pažymėjimą saugo savo veiklos aplanke);

15.3. Mokytojai, pagalbos mokiniui specialistai, grįžę iš kvalifikacijos tobulinimo seminarų, konferencijų, stažuočių ir kt., atsiskaito metodinėje grupėje, metodinėje taryboje arba, mokyklos pedagogams pageidaujant, artimiausiame mokytojų tarybos posėdyje. Vadovas, pavaduotojas ugdymui, atsiskaito artimiausiame direkcijos posėdyje arba, esant poreikiui, mokytojų tarybos posėdyje.

16. Mokytojai, pagalbos mokiniui specialistai, vadovas ir pavaduotojas ugdymui, gali vykti į stažuotes, įvairių fondų organizuojamas Lietuvoje ir užsienyje.

17. Mokyklos direktorius, pavaduotoja ugdymui, gali rekomenduoti ar pasiūlyti mokytojui ar komandai vykti į kvalifikacijos tobulinimo renginį, susijusį su mokyklos veikla ar strateginiais tikslais.

18. Išvykus mokyklos direktoriui, pavaduotojui ugdymui, mokytojui, pagalbos mokiniui specialistui į kvalifikacijos tobulinimo renginius, organizuojamas pamokų pavadavimas, už kurį pavaduojančiam mokytojui pagal galimybes apmokama.

19. Mokyklos pavaduotojas ugdymui (visų pedagoginių darbuotojų) vykdo kvalifikacijos tobulinimo renginių apskaitą, apibendrina mokytojų dalyvavimą juose, mokslo metų pabaigoje atsiskaito mokytojų taryboje.

**IV. KVALIFIKACIJOS TOBULINIMUI SKIRTŲ LĖŠŲ PANAUDOJIMAS**

20. Mokyklos direktoriaus, jo pavaduotojo ugdymui, pagalbos mokiniui specialistų, mokytojų kvalifikacijos tobulinimas gali būti finansuojamas:

20.1. iš valstybės biudžeto ir savivaldybių biudžetų lėšų..

20.2. Juridinių bei fizinių asmenų, pačių kvalifikacijos tobulinimo renginių dalyvių lėšomis;

20.3. Kitų šaltinių lėšomis;

21. Kvalifikacijos tobulinimui skirtos mokinio krepšelio lėšos naudojamos seminarams pagal mokyklos kvalifikacijos tobulinimo programą bei pagal individualius pedagogų planus (respublikiniai, apskrities ir rajoniniai seminarai) finansuoti:

21.1. Mokinio krepšelio kvalifikacijos tobulinimo lėšos gali būti naudojamos šioms kvalifikacijos tobulinimo išlaidoma padengti: lektorių darbo apmokėjimui, dalyvių apgyvendinimui, kelionės išlaidoms ir registracijos mokesčiui;

21.2. Mokytojams apmokama už 5 kvalifikacijos tobulinimo dienas per kalendorinius metus. Bendrieji seminarai į šių dienų skaičių įskaičiuojami. Esant pakankamai lėšų ir metodinei tarybai pritarus, šis skaičius gali būti padidintas. Trūkstant lėšų – kvalifikacijos tobulinimas gali būti finansuojamas iš dalies, pinigus skirstant proporcingai mokytojų, dirbančių pagrindinėje darbovietėje, skaičiui;

21.3. Apie vadovo, jo pavaduotojo ugdymui, mokytojų, pagalbos mokiniui specialistų kvalifikacijos tobulinimui skirtas lėšas kalendorinių metų pradžioje mokyklos direktorius informuoja mokyklos bei mokytojų  tarybas;

21.4. Skirstant lėšas atsižvelgiama į seminaro svarbą, kokybę bei jo reikalingumą mokyklos ir mokytojo  siekiamiems tikslams ir kvalifikacijos tobulinimo sritims;

21.5. Esant lėšų, galima organizuoti mokytojų kolektyvui išvažiuojamuosius edukacinius  seminarus, apmokant edukacinę išlaidų dalį iš mokinio krepšelio kvalifikacijos tobulinimo lėšų, o kitą dalį- apsimokant patiems.

22. Už kvalifikacijos tobulinimui skirtų lėšų panaudojimą direktorius kasmet atsiskaito paskutiniame metų mokytojų tarybos posėdyje ir mokyklos taryboje.

**V. BAIGIAMOSIOS NUOSTATOS**

23. Šios Tvarkos vykdymo kontrolę vykdo mokyklos  direktorius.

24. Šios Tvarkos pakeitimus bei papildymus svarsto mokyklos Mokytojų taryba, tvirtina mokyklos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRITARTA

Mokyklos tarybos 2013 m. birželio 12 d.

posėdyje, protokolo Nr.4